

**REPUBLIKA HRVATSKA**

**BJELOVARSKO-BILOGORSKA ŽUPANIJA**

**ŽUPANIJSKA SKUPŠTINA**

**ODBOR ZA STATUT I POSLOVNIK**



 Na temelju svoje nadležnosti iz članka 38. Statuta Bjelovarsko-bilogorske županije („Županijski glasnik“ 7/18 – Pročišćeni tekst, 2,20, 5/20, 1/21) Odbor za statut i poslovnik Županijske skupštine Bjelovarsko-bilogorske županije na 12. sjednici održanoj 02. ožujka 2021. godine utvrdio je pročišćeni tekst Statuta Bjelovarsko-bilogorske županije koji obuhvaća Statut Bjelovarsko-bilogorske županije („Županijski glasnik“ 7/18 – Pročišćeni tekst), Statutarnu Odluku o izmjenama i dopunama Statuta Bjelovarsko-bilogorske županije („Županijski glasnik 2/20, 5/20, 1/21) u kojima je utvrđeno njihovo vrijeme stupanja na snagu.

Klasa: 012-03/21-01/01

Urbroj: 2103/1-01-21-01

U Bjelovaru, 02. ožujka 2021.

 **PREDSJEDNIK ODBORA**

 **ZA STATUT I POSLOVNIK**

 **Mario Preskočil, v.r.**

**STATUT**

**BJELOVARSKO-BILOGORSKE ŽUPANIJE**

**(pročišćeni tekst)**

 **I. OPĆE ODREDBE**

Članak 1.

 Ovim Statutom uređuje se samoupravni djelokrug, unutarnji ustroj i način rada tijela Bjelovarsko-bilogorske županije (u daljnjem tekstu: Županije).

Članak 2.

 Županija je jedinica područne (regionalne) samouprave.

 Naziv Županije je Bjelovarsko-bilogorska županija.

 Sjedište županije je u Bjelovaru, dr. Ante Starčevića 8.

Članak 3.

 Bjelovarsko-bilogorska županija obuhvaća područja gradova Bjelovara, Čazme, Daruvara, Garešnice i Grubišnog Polja te područja općina Berek, Dežanovac, Đulovac, Hercegovac, Ivanska, Kapela, Končanica, Nova Rača, Rovišće, Severin, Sirač, Šandrovac, Štefanje, Velika Pisanica, Velika Trnovitica, Veliki Grđevac, Veliko Trojstvo, Zrinski Topolovac na temelju odredbi Zakona o područjima županija, gradova i općina u Republici Hrvatskoj.

Članak 4.

 Županija ima grb i zastavu.

 Izgled, uporaba i čuvanje grba i zastave utvrđeni su posebnom odlukom Županijske skupštine u skladu sa Zakonom.

 Grb i zastava ne smiju sadržavati simbole protivne Ustavu Republike Hrvatske i drugim propisima.

Članak 5.

 Županijska skupština, župan i Upravna tijela Županije imaju pečat čiji je izgled, sadržaj i način uporabe utvrđen posebnim propisima.

Članak 6.

 Župan može odobriti uporabu grba i zastave pravnim osobama radi promicanja i interesa Županije na temelju mjerila koja odlukom utvrdi Županijska skupština.

Članak 7.

 Dan 8. lipnja, kada je Bjelovarska županija ustrojena na temelju zakonskog akta (Kraljevskog otpisa od 8. lipnja 1871. godine), svečani je dan Bjelovarsko-bilogorske županije koji se prigodno obilježava svake godine kao dan Bjelovarsko-bilogorske županije.

Članak 8.

 Radi odavanja javnog priznanja za iznimna postignuća i doprinos osobitog značaja za razvitak i ugled Županije te poticanja na aktivnosti koje su tome usmjerene, Županija dodjeljuje javna priznanja.

 Javna priznanja koja Županija dodjeljuje, njihov izgled i oblik, kriterij i postupak njihove dodjele utvrđeni su posebnom odlukom Županijske skupštine.

Članak 9.

 Radi unapređenja gospodarskog i društvenog razvitka, županija surađuje s drugim županijama, gradovima i općinama iz Republike Hrvatske.

 Županija može, pod uvjetima utvrđenim zakonom, pristupati međunarodnim udruženjima područnih (regionalnih) jedinica i surađivati s odgovarajućim područnim (regionalnim) jedinicama drugih država.

Članak 10.

 Županija će poticati i osiguravati uvjete za unapređivanje i njegovanje te slobodno proučavanje i izražavanje povijesnih i socio-kulturnih tradicija, običaja i narječja užih lokalnih jedinica u njezinu sastavu.

 Županija osobito skrbi o osobama kojima je potrebna pomoć zajednice, a posebice o osobama s invaliditetom, starijima osobama, djeci i obiteljima kojima različite izvanredne okolnosti ugrožavaju normalan život.

1. **Djelokrug rada Županije**

Članak 11.

 Županija u svom samoupravnom djelokrugu obavlja poslove područnog (regionalnog) značaja, a osobito poslove koji se odnose na:

 - obrazovanje,

 - zdravstvo,

 - prostorno i urbanističko planiranje,

 - gospodarski razvoj,

 - promet i prometnu infrastrukturu,

 - održavanje javnih cesta,

 - planiranje i razvoj mreže obrazovnih, zdravstvenih, socijalnih i kulturnih ustanova,

 - izdavanje građevinskih i lokacijskih dozvola, drugih akata vezanih uz gradnju te

 provedbu dokumenata prostornog uređenja za županiju izvan područja

 velikoga grada te ostale poslove sukladno posebnim zakonima.

 Posebnim zakonima kojima se uređuju pojedine djelatnosti iz stavka 1. ovog članka određeni su poslovi čije je obavljanje Županija dužna organizirati te poslovi koje Županija može obavljati.

Članak 12.

 Poslove iz samoupravnog djelokruga, kao i povjerene poslove državne uprave u Županiji obavljaju upravna tijela.

 Poslove iz samoupravnog djelokruga Županije obavljaju i ustanove te druge pravne osobe koje je osnovala Županija.

 Obavljanje poslova iz svog djelokruga Županija može prenijeti ili povjeriti drugim pravnim i fizičkim osobama u skladu sa Zakonom.

1. **Sudjelovanje građana u neposrednom** **odlučivanju**

Članak 13.

 Građani mogu neposredno sudjelovati u odlučivanju o lokalnim poslovima putem referenduma u skladu sa Zakonom i Statutom Županije.

 Referendum se može raspisati radi odlučivanja o prijedlogu o promjeni statuta, o prijedlogu općeg akta ili drugog pitanja iz djelokruga Županijske skupštine, kao i o drugim pitanjima određenim Zakonom i Statutom.

 Na temelju odredaba Zakona i Statuta raspisivanje referenduma može predložiti najmanje jedna trećina članova Županijske skupštine, župan, 20% ukupnog broja birača u Županiji.

Ako je raspisivanje referenduma predložila najmanje jedna trećina članova Županijske skupštine, odnosno ako je raspisivanje referenduma predložio župan, Županijska skupština dužna je izjasniti se o podnesenom prijedlogu te ako prijedlog prihvati, donijeti odluku o raspisivanju referenduma u roku od 30 dana od zaprimanja prijedloga. Odluka o raspisivanju referenduma donosi se većinom glasova svih članova Županijske skupštine.

Ako je raspisivanje referenduma predložilo 20% od ukupnog broja birača u Županiji,Predsjednik Županijske skupštine dužan je dostavitizaprimljeni prijedlog tijelu državne uprave nadležnom za lokalnu i područnu (regionalnu) samoupravu u roku od 30 dana od zaprimanja prijedloga. Tijelo državne uprave nadležno za lokalnu i područnu (regionalnu) samoupravu će u roku od60 dana od dostave utvrditi ispravnost podnesenog prijedloga, odnosno utvrditi je li prijedlog podnesen od potrebnog broja birača u jedinici i je li referendumsko pitanje sukladno odredbama Zakona te odluku o utvrđenom dostaviti Županijskoj skupštini. Ako tijelo državne uprave nadležno za lokalnu i područnu (regionalnu) samoupravu utvrdi da je prijedlog ispravan, Županijska skupština raspisat će referendum u roku od 30 dana od zaprimanja odluke. Protiv odluke tijela državne uprave kojom je utvrđeno da prijedlog nije ispravan nije dozvoljena žalba, već se može pokrenuti upravni spor pred Visokim upravnim sudom Republike Hrvatske.

Županijska skupština može raspisati savjetodavni referendum o pitanjima iz svog djelokruga.

 Pravo glasovanja na referendumu imaju građani koji imaju prebivalište na području Županije i upisani su u popis birača.

 Odluka donesena na referendumu obvezatna je za Županijsku skupštinu, osim odluke donesene na savjetodavnom referendumu koja nije obvezatna.

 Na postupak provođenja referenduma odgovarajuće se primjenjuju odredbe Zakona kojim se uređuje provedba referenduma.

 Na odluke donesene u svezi s referendumom i na referendumu primjenjuju se odredbe članka 79. do 82. Zakona o lokalnoj i područnoj (regionalnoj) samoupravi.

Članak 13.a

Građani imaju pravo Županijskoj skupštini predlagati donošenje općeg akta ili rješavanje određenog pitanja iz njegova djelokruga te podnositi peticije o pitanjima iz samoupravnog djelokruga Županije od lokalnog značenja, u skladu sa zakonom i statutom jedinice.

 O prijedlogu i peticiji iz stavka 1. ovog članka Županijska skupština mora raspravljati ako ga potpisom podrži najmanje 10% od ukupnog broja birača u jedinici te dati odgovor podnositeljima najkasnije u roku od tri mjeseca od zaprimanja prijedloga.

 Prijedlozi i peticije iz stavka 1. ovog članka mogu se podnijeti i elektroničkim putem u skladu sa tehničkim mogućnostima Županije.

 Način podnošenja prijedloga i peticija, odlučivanja o njima i druga pitanja uređuju se općim aktom županije u skladu sa zakonom i statutom“.

 **II. ŽUPANIJSKA SKUPŠTINA I NJEZINA TIJELA**

Članak 14.

 Tijela Županije su:

 - Županijska skupština,

 - Župan,

 - Upravna tijela.

 Za obavljanje određenih poslova iz samoupravnog djelokruga rada Župan može odrediti da će sjedište ureda, upravnih tijela i ispostava biti izvan sjedišta Županije.

Članak 15.

Ovlasti i dužnosti koje proizlaze iz samoupravnog djelokruga Županije podijeljene su između Županijske skupštine i župana.

 Ako zakonom ili drugim propisom nije jasno određeno koje tijelo je mjerodavno za obavljanje poslova iz samoupravnog djelokruga Županije, svi poslovi i zadaće koje se odnose na uređivanje odnosa u mjerodavnosti su Županijske skupštine, a izvršni poslovi i zadaće u mjerodavnosti su župana.

 Ako se po naravi posla ne može utvrditi mjerodavnost, zatražit će se mišljenje tijela državne uprave nadležnog za lokalnu i područnu (regionalnu) samoupravu.

 Do dobivanja mišljenja župan će, ako to zatreba, a da se izbjegnu štetne posljedice za Županiju, poduzimati nužne radnje i mjere u vezi s poslovima iz prethodnog stavka ovog članka. O poduzetim nužnim radnjama i mjerama župan je dužan informirati Županijsku skupštinu na njezinom prvom sljedećem zasjedanju.

 **1. Županijska skupština**

Članak 16.

 Županijska skupština je predstavničko tijelo građana i tijelo područne (regionalne) samouprave koje donosi akte u okviru prava i dužnosti Županije te obavlja i druge poslove u skladu sa zakonom i ovim Statutom.

Članak 17.

 Županijska skupština:

* donosi Statut Županije i Poslovnik o radu;
* donosi odluke i druge opće akte kojima uređuje pitanja iz samoupravnog djelokruga Županije;
* donosi Proračun, Odluku o izvršenju proračuna, Godišnji iPolugodišnji izvještajo izvršenju Proračuna te Odluku o privremenom financiranju;
* odlučuje o stjecanju i otuđivanju pokretnina i nekretnina Bjelovarsko-bilogorske županije te raspolaganju ostalom imovinom većom od vrijednosti određene Zakonom;
* donosi Prostorni plan Županije;
* donosi programe javnih potreba u djelatnostima utvrđenim posebnim zakonom;
* raspisuje referendum;
* uređuje ustrojstvo i djelokrug Upravnih tijela i službi;
* donosi Plan rada;
* daje inicijativu za promjenu granica Županije;
* donosi odluku o pristupanju domaćim i međunarodnim udruženjima područnih

 (regionalnih) jedinica i o suradnji s odgovarajućim područnim (regionalnim)

 jedinicama drugih država u skladu sa Zakonom;

* odlučuje o dodjeli povelja te nagrada i drugih javnih priznanja;
* odlučuje o pokroviteljstvima Županije;
* osniva Javne ustanove i druge pravne osobe za obavljanje gospodarskih, društvenih i drugih djelatnosti koje imaju interes za Županiju;
* bira i razrješava predsjednika i potpredsjednike Županijske skupštine, te osniva radna tijela, bira i razrješuje članove tih tijela, te bira, imenuje i razrješuje i druge osobe određene Zakonom, drugim propisom ili Statutom;
* daje autentična tumačenja Statuta i drugih akata koje donosi;

obavlja i druge poslove koji su zakonom stavljeni u djelokrug Županije kao jedinice područne (regionalne) samouprave.

1. **Zasjedanje Županijske skupštine i donošenje odluka**

Članak 18.

 Sjednicu Županijske skupštine saziva predsjednik Županijske skupštine.

 Županijska skupština održava sjednice po potrebi, a najmanje jednom u tri mjeseca.

 Stavak 3. i stavak 4. brišu se.

Članak 18.a

Predsjednik Županijske skupštine dužan je sazvati sjednicu Županije skupštine na obrazloženi zahtjev najmanje jedne trećine članova Županijske skupštine u roku od 15 dana od primitka zahtjeva.

 Ukoliko predsjednik Županijske skupštine ne sazove sjednicu u roku iz stavka 1. ovog članka, na obrazloženi zahtjev najmanje jedne trećine članova Županijske skupštine, sjednicu će sazvati župan u roku od 8 dana.

 Nakon proteka roka iz stavka 2. ovoga članka sjednicu može sazvati na obrazloženi zahtjev najmanje jedne trećine članova Županijske skupštine čelnik tijela državne uprave nadležnog za lokalnu i područnu (regionalnu) samoupravu.

 Sjednica Županijske skupštine sazvana sukladno odredbama stavka 1., 2., i 3. ovog članka mora se održati u roku od 15 dana od dana sazivanja.

 Sjednica Županijske skupštine sazvana protivno odredbama ovoga članka smatra se nezakonitom, a doneseni akti ništavima.

Članak 18.b

U slučaju nastupanja posebnih okolnosti koje podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje trenutačno ugrožava pravni poredak, život i zdravlje ili sigurnost stanovništva te imovinu veće vrijednosti, za vrijeme trajanja posebnih okolnosti sjednice Županijske skupštine mogu se održavati elektroničkim putem.

Članak 19.

 Županijska skupština donosi odluke iz svog djelokruga većinom glasova nazočnih članova Županijske skupštine, osim kada je zakonom, ovim Statutom ili Poslovnikom Županijske skupštine, utvrđeno donošenje odluka većinom glasova ukupnog broja članova Županijske skupštine.

 Statut Županije, Poslovnik Županije, Proračun i Godišnji izvještajo izvršenju Proračuna Županije te ostali akti za koje je to utvrđeno Statutom Županije, donose se većinom glasova svih članova Županijske skupštine.

Članak 20.

 Pravo podnošenja prijedloga akata Županijske skupštine ima član Županijske skupštine, radno tijelo Županijske skupštine i župan, ako Statutom Županije ili Poslovnikom Županijske skupštine nije drukčije određeno.

 Prijedlozi odluka i drugih općih akata moraju biti podnijeti u pisanom obliku uz obrazložene razloge za podnošenje prijedloga.

 Postupak donošenja akata podrobnije se određuje Poslovnikom Županijske skupštine.

Članak 21.

 Poslovnikom Županijske skupštine podrobnije se propisuje način sazivanja sjednice, utvrđivanje dnevnog reda, predsjedavanje i sudjelovanje u radu, održavanje reda i disciplinske mjere, tijek sjednice, odlučivanje i glasovanje, vođenje zapisnika i druga proceduralna pitanja.

Članak 22.

 Glasovanje na sjednici je javno, osim ako Županijska skupština ne odluči da se o određenom pitanju glasuje tajno.

 Glasovanje se provodi na način određen Poslovnikom Županijske skupštine.

 **3. Sastav i izbor članova Županijske skupštine**

Članak 23.

 Županijska skupština ima 37 članova.

 Članovi Županijske skupštine biraju se na način i po postupku utvrđenim posebnim Zakonom.

 Zastupljenost pripadnika srpske nacionalne manjine i pripadnika češke nacionalne manjine u Županijskoj skupštini osigurava se razmjerno njihovom udjelu u ukupnom stanovništvu Bjelovarsko-bilogorske županije sukladno posebnom Zakonu.

Članak 24.

 Članovi Županijske skupštine biraju se na način određen Zakonom.

Mandat člana Županijske skupštine izabranog na redovnim izborima traje do stupanja na snagu odluke Vlade Republike Hrvatske o raspisivanju slijedećih redovnih izbora koji se održavaju svake četvrte godine sukladno odredbama Zakona kojima se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju Županijske skupštine sukladno odredbama Zakona.

 Mandat člana Županijske skupštine izabranog na prijevremenim izborima traje do isteka tekućeg mandata Županijske skupštine izabranog na redovnim izborima koji se održavaju svake četvrte godine sukladno odredbama Zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju Županijske skupštine sukladno odredbama Zakona.

 Član Županijske skupštine ima prava i dužnosti utvrđene odredbama zakona, Statuta Županije i Poslovnika Županijske skupštine.

Članak 25.

 Član Županijske skupštine može tražiti da mu Stručna služba Županije pomaže u obavljanju njegove dužnosti, a posebice u izradi prijedloga koje on podnosi, u obavljanju poslova i zadaća koje mu je povjerilo radno tijelo Županijske skupštine, odnosno da mu osigura dopunsku dokumentaciju za pojedine teme ili predmete koje su na dnevnom redu sjednice Županijske skupštine ili radnih tijela.

 Član Županijske skupštine može tražiti i stručne obavijesti i objašnjenja radi potpunijeg upoznavanja i praćenja problema na koje nailazi u obavljanju dužnosti člana Županijske skupštine.

 Član Županijske skupštine ima pravo na opravdani neplaćeni izostanak s posla radi sudjelovanja u radu Županijske skupštine i njenih radnih tijela.

 Članovi Županijske skupštine imaju pravo uvida u registar birača za vrijeme dok obavljaju dužnost.

Članak 26.

 Član Županijske skupštine ima pravo biti nazočan sjednicama Županijske skupštine i sudjelovati u njihovu radu.

 Prijedlog za izbore i imenovanja te razrješenja ima pravo podnijeti jedna trećina članova Županijske skupštine, u skladu s ovim Statutom i Poslovnikom Županijske skupštine.

Članak 27.

 Članu Županijske skupštine dostupni su svi službeni materijali koji se pripremaju ili prikupljaju po upravnim tijelima Županije, a koji se odnose na teme o kojima će se raspravljati na sjednicama Županijske skupštine.

 Član Županijske skupštine može tražiti obavijesti i uvid u materijal o temama koje su na dnevnom redu sjednice Županijske skupštine ili se pripremaju za sjednice Županijske skupštine ili radnog tijela čiji je član i druge obavijesti koje su mu kao članu Županijske skupštine potrebne.

 Član Županijske skupštine može zatražiti obavijesti i objašnjenja od predsjednika Županijske skupštine i predsjednika radnih tijela o radu tijela kojima oni predsjedaju.

Članak 28.

 Član Županijske skupštine ima pravo predlagati donošenje skupštinskih odluka i drugih akata te pokretati pitanja iz djelokruga Županijske skupštine.

 Član Županijske skupštine ima pravo županu ili zamjenicima župana postavljati pitanja koja se odnose na njegov rad ili na poslove iz njegovog djelokruga na način određen Poslovnikom Županijske skupštine.

 Na postavljena pitanja župan ili zamjenici župana odgovaraju osobno ili putem pročelnika, odnosno druge osobe koja upravlja županijskim upravnim tijelima koju je za to ovlastio.

Članak 29.

 Članovi Županijske skupštine dužni su čuvati službenu i vojnu tajnu i druge povjerljive podatke koje saznaju u obavljanju dužnosti člana Županijske skupštine i za to su odgovorni po Zakonu.

 Član Županijske skupštine ne može biti kazneno gonjen niti odgovoran na bilo koji drugi način, zbog glasovanja, izjava ili iznesenih mišljenja i stavova na sjednicama Županijske skupštine.

Članak 30.

 Za vrijeme dok obavlja dužnost člana Županijske skupštine, član Županijske skupštine ne smije u obavljanju gospodarske i druge djelatnosti, bilo za sebe ili svog poslodavca, koristiti i isticati podatak da je član Županijske skupštine.

 **4. Predsjednik i potpredsjednik Županijske skupštine**

Članak 31.

 Županijska skupština ima predsjednika i 2 potpredsjednika, od kojih se jedan bira iz reda predstavničke većine, a drugi u pravilu iz reda predstavničke manjine, na njihov prijedlog.

 Predsjednik Županijske skupštine saziva sjednice, predsjeda sjednicama i predstavlja Županijsku skupštinu, predlaže dnevni red, sastavlja prijedlog zaključaka i brine o javnosti rada Županijske skupštine.

 Potpredsjednik pomaže u radu predsjedniku, zamjenjuje ga u slučaju odsutnosti ili spriječenosti i obavlja druge poslove koje mu povjeri Županijska skupština ili predsjednik u skladu sa Zakonom i Statutom.

 Predsjednika i potpredsjednika bira Županijska skupština javnim glasovanjem iz reda svojih članova.

 Kandidata za predsjednika i potpredsjednika može predložiti Odbor za izbor i imenovanja kao i najmanje jedna trećina potpisanih članova Županijske skupštine, a izabran je onaj kandidat koji dobije većinu od ukupnog broja glasova svih članova Županijske skupštine.

 Ako niti jedan od predloženih kandidata ne dobije potrebnu većinu, glasovanje se ponavlja za dva kandidata koji su dobili najviše glasova u prvom krugu glasovanja.

 Ako nijedan kandidat ni u drugom krugu glasovanja ne dobije potrebnu većinu, postupak kandidiranja i glasovanje se ponavlja.

Članak 32.

 Predsjednik i potpredsjednici Županijske skupštine dužnost obavljaju počasno i za to obnašatelji funkcije imaju pravo na naknadu sukladno Odluci Županijske skupštine Bjelovarsko-bilogorske županije.

**Članak 32. a**

Predsjednicima i ostalim izabranim dužnosnicima Županijske skupštine prava na temelju obavljanja dužnosti prestaju:

- istekom mandata, osim kada je ovim Zakonom drukčije određeno,

- danom donošenja odluke o razrješenju od dužnosti kada ih je Županijska skupština razriješila prije isteka mandata Županijske skupštine, ako odlukom o razrješenju nije drugačije određeno,

- danom kada Županijska skupština utvrdi činjenicu podnošenja ostavke na dužnost, a najkasnije tridesetog dana od dana podnošenja ostavke,

- danom stupanja na snagu odluke o raspuštanju Županijske skupštine, odnosno odluke o raspisivanju redovnih izbora.

Odluka o prestanku ostvarivanja prava na temelju prestanka obavljanja određene dužnosti dostavlja se osobi kojoj je prestala dužnosti i službi koja obavlja kadrovske poslove.

 **5. Radna tijela**

Članak 33.

 Županijska skupština osniva stalna ili povremena radna tijela, na prijedlog župana ili predsjednika Županijske skupštine.

 Odlukom se određuje sastav i način rada povremenog radnog tijela.

 Stavak 3. briše se.

Članak 34.

 Županijska skupština osniva povjerenstva, odbore i druga radna tijela za pripremu i predlaganje odluka iz svog djelokruga, odnosno za obavljanje drugih poslova koji im se povjeravaju odlukom o njihovom osnivanju u skladu s Poslovnikom Županijske skupštine.

 Predsjednik, potpredsjednik i članovi radnih tijela iz stavka 1. ovog članka biraju se u pravilu iz redova članova Županijske skupštine, a u njih se mogu imenovati i pojedini znanstveni, stručni i drugi javni djelatnici te druge osobe koje mogu pridonijeti u radu radnog tijela.

Članak 35.

Stalna radna tijela Županijske skupštine jesu:

1. Mandatno Povjerenstvo,
2. Odbor za izbor i imenovanja,
3. Odbor za statut i poslovnik,
4. Odbor za međužupanijsku i međunarodnu suradnju,
5. Odbor za razvoj lokalne samouprave,
6. Odbor za pitanja etničkih i nacionalnih zajednica ili manjina,
7. Odbor za dodjelu povelja i priznanja,
8. Odbor za gospodarstvo, razvoj i obnovu,
9. Odbor za poljoprivredu, šumarstvo i vodno gospodarstvo,
10. Odbor za naobrazbu, kulturu i šport,
11. Odbor za prostorno uređenje i zaštitu okoliša,
12. Odbor za financije i proračun,
13. Odbor za zdravstvo i socijalnu skrb,
14. Odbor za turizam,
15. Povjerenstvo za ravnopravnost spolova,
16. Odbor za umirovljenike i starije osobe,
17. Odbor za branitelje Domovinskog rata,
18. Povjerenstvo za osobe sa invaliditetom.

Članak 36.

 **Mandatno povjerenstvo**:

 - na konstituirajućoj sjednici Županijske skupštine obavještava Županijsku skupštinu o provedenim izborima za Županijsku skupštinu i imenima izabranih članova Županijske skupštine,

 - obavještava Županijsku skupštinu o podnesenim ostavkama i izjavama o stavljanju mandata na dužnost člana Županijske skupštine u mirovanje,

 - obavještava Županijsku skupštinu o zamjenicima članova Županijske skupštine koji počinju obavljati dužnost kada članu Županijske skupštine prestane mandat u Županijskoj skupštini te o ponovnom aktiviranju mandata člana/ice Županijske skupštine nakon prestanka okolnosti nespojivosti,

 - predlaže Županijskoj skupštini odluku o prestanku mandata člana Županijske skupštine, kada se ispune zakonom i ovim Statutom predviđeni uvjeti te obavještava Županijsku skupštinu da su ispunjeni uvjeti za početak mandata zamjeniku člana Županijske skupštine.

 Mandatno povjerenstvo ima predsjednika i dva člana koji se biraju iz reda članova Županijske skupštine.

Članak 37.

 **Odbor za izbor i imenovanja**:

 - predlaže izbor i imenovanja osobe koje bira, odnosno imenuje Županijska skupština,

 - predlaže imenovanje predstavnika Županijske skupštine u određena tijela upravljanja i nadziranja iz oblasti školstva, zdravstva, kulture, športa, udruga i ostalih područja društvenih djelatnosti,

 - obavlja i druge poslove određene ovim Statutom i Poslovnikom Županijske skupštine.

 Odbor za izbor i imenovanja ima predsjednika, potpredsjednika i pet članova koji se biraju iz reda članova Županijske skupštine.

Članak 38.

 **Odbor za statut i poslovnik**:

 - razmatra Prijedlog Statuta i Poslovnika,

 - razmatra prijedloge odluka i drugih akata koje donosi Županijska skupština s obzirom na njihovu usklađenost sa zakonom i Statutom Županije te s obzirom na njihovu pravnu obradu i o tome daje mišljenje i prijedloge Županijskoj skupštini,

 - razmatra poticaje za donošenje odluka i akata,

 - razmatra prijedloge za davanje autentičnog tumačenja Statuta, odluka ili drugih akata Županijske skupštine,

 - razmatra Prijedloge rješenja o uporabi imena, grba ili zastave Županije,

 - utvrđuje Prijedlog programa rada Županijske skupštine,

 - utvrđuje pročišćene tekstove odluka i drugih akata Županijske skupštine kada je tim aktima ovlaštena ili kada to ocijeni potrebnim,

 - obavlja i druge poslove određene ovim Statutom.

 Odbor za statut i poslovnik ima predsjednika, potpredsjednika i tri člana.

Članak 39.

 **Odbor za međužupanijsku i međunarodnu suradnju**:

 - razmatra pitanja koja su značajna za unapređivanje gospodarskog, socijalnog i kulturnog razvitka Županije kao i svih drugih vidova suradnje s drugim županijama Republike Hrvatske i drugim državama.

 Odbor surađuje s odgovarajućim tijelima drugih županija i država.

 Odbor posebno potiče suradnju sa susjednim županijama.

 Odbor ima predsjednika, potpredsjednika i tri člana.

Članak 40.

 **Odbor za razvoj lokalne samouprave**:

 - prati i razmatra stanje lokalne samouprave u Županiji, ustrojstvo, stručnu i drugu osposobljenost, materijalne i druge uvjete djelovanja i druge probleme funkcioniranja tijela lokalne samouprave te predlaže programe, mjere i aktivnosti njezine promidžbe,

 - razmatra nacrte akata kojima se uređuju odnosi značajni za djelovanje općina i gradova u Županiji i o njima daje svoje mišljenje,

 - razmatra prijedloge o prijenosu poslova iz samoupravne nadležnosti općina i gradova na Županiju,

 - potiče međusobnu suradnju općina i gradova u Županiji radi promicanja njihovog gospodarskog i socijalnog razvitka i ostvarenja zajedničkih interesa,

 - potiče sporazumijevanje općina i gradova o pitanjima zajedničkog interesa, a posebno o pitanjima zajedničkog obavljanja određenih poslova i osnivanju zajedničkih tijela i institucija,

 - razmatra problematiku financiranja jedinica lokalne samouprave te daje mišljenje o zahtjevima općina i gradova za osiguranjem dopunskih sredstava,

 - razmatra inicijative i daje mišljenje o prijedlozima za izmjenu granica jedinica lokalne samouprave i njihovim statusnim promjenama (osnivanje novih ili ukidanje postojećih jedinica i promjena njihovih statusa),

 - razmatra inicijative i daje mišljenje o prijedlozima za spajanje i razdvajanje naselja i izmjenu imena naselja,

 - razmatra i druge prijedloge općina i gradova iz županije usmjerene promicanju lokalne samouprave,

 - obavlja i druge poslove iz područja lokalne samouprave koje joj povjeri Županijska skupština.

 Odbor ima predsjednika, potpredsjednika i tri člana.

Članak 41.

 **Odbor za pitanja etničkih i nacionalnih zajednica ili manjina**:

 - razmatra pitanja položaja i ostvarivanja prava etničkih i nacionalnih zajednica ili manjina te predlaže mjere kojima se štiti njihova ravnopravnost,

 - potiče razvoj i pomaže rad kulturnih i drugih udruženja etničkih i nacionalnih zajednica ili manjina,

 - po potrebi donosi izvješće te sudjeluje u donošenju odluka i drugih akata koji se odnose na ostvarivanje i zaštitu prava etničkih i nacionalnih zajednica ili manjina.

 Odbor ima predsjednika, potpredsjednika i tri člana.

 Predsjednik Odbora za pitanje etničkih i nacionalnih zajednica ili manjina u pravilu se bira iz reda članova koji ih zastupaju u Županijskoj skupštini.

Članak 42.

 **Odbor za dodjelu povelja i priznanja**:

 - predlaže Županijskoj skupštini imenovanje osoba za proglašenje počasnih građana županije,

 - predlaže Županijskoj skupštini dodjelu nagrada i priznanja zaslužnim građanima.

 Odbor ima predsjednika, potpredsjednika i tri člana.

Članak 43.

 **Odbor za gospodarstvo, razvoj i obnovu**:

 Raspravlja i zauzima stavove te daje mišljenje o pitanjima koja se odnose na:

 - koncepciju i strategiju gospodarskog razvitka županije,

 - osnove gospodarskog sustava i osiguranja uvjeta za djelovanje tržišta, robne rezerve, tekuća gospodarska kretanja, gospodarski razvitak svih krajeva županije, a posebice onih koji zaostaju u gospodarskom razvitku,

 - obnovu ratom razrušenih gospodarskih objekata,

 - promet i veze,

 - gospodarske čimbenike, razvoj poduzetništva, obrtništva, investicijska ulaganja osobitog značaja za županiju,

 - pitanja pojedinih gospodarskih djelatnosti te druga pitanja gospodarske politike, obnove i razvoja,

 - razmatra prijedloge akata kojima se uređuje osnivanje i statusna pitanja trgovačkih društava i gospodarskih ustanova koje su u vlasništvu Županije,

 - obavlja i druge poslove utvrđene ovim Statutom i zakonom.

 Odbor za gospodarstvo, razvoj i obnovu ima predsjednika, potpredsjednika i pet članova.

Članak 44.

 **Odbor za poljoprivredu, šumarstvo i vodno gospodarstvo** :

 - razmatra pitanja i prijedloge u području poljoprivrede, šumarstva i vodnog gospodarstva, sela i seljaštva

 - razmatra osnove poljoprivrednog sustava,

 - razmatra prijedloge svih akata iz tog područja.

 Odbor ima predsjednika, potpredsjednika i pet članova.

Članak 45.

 **Odbor za naobrazbu, kulturu i šport**:

 - razmatra pitanja koja se odnose na utvrđivanje politike i donošenje odluka i drugih akata u djelatnostima prosvjete, kulture, tehničke kulture i športa,

 - proučava i razmatra problematiku usklađivanja interesa i ravnomjernog razvitka te utvrđivanja mreže organizacija i objekata društvene brige o djeci predškolske dobi, osnovnog i srednjeg školstva, kulture, zdravstvene kulture i športa te predlaže poduzimanje tome usmjerenih mjera i aktivnosti,

 - prati i razmatra politiku financiranja javnih potreba u ovim djelatnostima, kao i odnose u njihovom financiranju u županiji,

 - prati, razmatra zaštitu i korištenje spomenika kulture, povijesne građe i naslijeđa, arhiva i arhivske građe, spomen-obilježavanja povijesnih događaja i osoba,

 - surađuje s vjerskim zajednicama,

 - razmatra prijedloge odluka i drugih akata Županijske skupštine o čemu daje svoje mišljenje Županijskoj skupštini te prati provođenje utvrđene politike i izvršavanje odluka i drugih akata Županijske skupštine u ovom području,

 - razmatra prijedloge akata kojima se uređuje osnivanje i statusna pitanja ustanova u vlasništvu Županije s aspekta obavljanja njihove djelatnosti,

 - razmatra akte ustanova iz ovih djelatnosti na koje svoju suglasnost daje Županijska skupština i o tome daje svoje mišljenje,

 - razmatra i proučava i druga pitanja iz mjerodavnosti Županijske skupštine u području prosvjete, kulture, fizičke i tehničke kulture.

 Odbor za naobrazbu, kulturu i šport ima predsjednika, potpredsjednika i tri člana.

Članak 46.

 **Odbor za prostorno uređenje i zaštitu okoliša:**

 Razmatra pitanja i prijedloge u područjima koja se odnose na:

 - prostorno uređenje i zaštitu graditeljske baštine,

 - koordiniranje aktivnosti radi zaštite prostornih resursa i usklađivanja prostornog razvoja županije,

 - pitanja prostornog uređenja,

 - mjere praćenja očuvanja i unapređivanja biološke i ekološke ravnoteže prirodnih dobara (rijeke, voda, zrak, tlo, rudno blago, biljni i životinjski svijet), u odnosu na gospodarski razvitak,

 - temeljna rješenja zaštite i promicanja sveukupnih aktivnosti na zaštiti okoliša,

 - mjere korištenja i upravljanja pojedinim dijelovima okoliša, posebno zaštićenih objekata prirode,

 - poticanje mjera za saniranje postojećeg stanja devastacije okoliša i daljnje sprečavanje onečišćenja radi promicanja kvalitete življenja i zdravlja ljudi,

 - sudjelovanje u donošenju odluka i drugih akata koji se odnose na zaštitu čovjekova okoliša,

 - poslove uređivanja čovjekova okoliša u suradnji s odgovarajućim stručnim organizacijama,

 - pritužbe upućene Županijskoj skupštini kojima se upozorava na štetne radnje devastacije okoliša te ispitivanje njihove utemeljenosti.

 Odbor za prostorno uređenje i zaštitu okoliša ima predsjednika, potpredsjednika i tri člana.

Članak 47.

 **Odbor za financije i proračun**:

 - raspravlja i zauzima stavove te daje mišljenje o pitanjima koja se odnose na:

 - Proračun i Godišnji i Polugodišnji **izvještaj** proračuna,

 - raspodjelu sredstava iz Proračuna jedinicama lokalne samouprave,

 - porezni sustav i poreznu politiku,

 - sustav financiranja javnih potreba u školstvu, zdravstvu i socijalnoj skrbi,

 - druga pitanja proračuna i financija.

 Odbor za financije i proračun ima predsjednika, potpredsjednika i pet članova.

Članak 48.

 **Odbor za zdravstvo i socijalnu skrb**:

 - razmatra pitanja koja se odnose na uređivanje politike i donošenje odluka i drugih akata u oblasti zdravstva i socijalne skrbi,

 - prati i analizira stanje i probleme skrbi o invalidima domovinskog rata i obiteljima poginulih sudionika domovinskog rata,

 - razmatra pitanja koja se odnose na uređivanje oblika opsega zaštite ratnih vojnih invalida i obitelji poginulih sudionika domovinskog rata te potiče donošenje propisa i poduzimanje drugih mjera usmjerenih rješavanju problema te skrbi,

 - razmatra prijedloge odluka i drugih akata Županijske skupštine o čemu daje svoje mišljenje Županijska skupština te prati provođenje utvrđene politike i izvršavanje odluka i drugih akata Županijske skupštine u ovom području,

 - razmatra prijedloge akata kojima se uređuje osnivanje i statusna pitanja zdravstvenih ustanova u vlasništvu Županije,

 - razmatra akte zdravstvenih ustanova u vlasništvu Županije, na koje svoju suglasnost daje Županijska skupština i o tome daje svoje mišljenje,

 - razmatra i proučava i druga pitanja iz mjerodavnosti Županijske skupštine u području zdravstva i socijalne skrbi.

 Odbor ima predsjednika, potpredsjednika i pet članova.

Članak 49.

 **Povjerenstvo za ravnopravnost spolova**:

 - prati i potiče provedbu nacionalne politike za promicanje ravnopravnosti spolova u županiji,

 - prati stanja i razmatra pitanja u svezi s ostvarivanjem i zaštitom Ustavom, zakonom i drugim propisima zajamčene ravnopravnosti spolova,

 - razmatra predstavke kojima se ukazuje na pojedinačne slučajeve diskriminacije spolova te mjerodavnim tijelima predlaže mjere njihova otklanjanja,

 - potiče oblikovanje i provedbu programa i aktivnosti obrazovne, informativne i promidžbene naravi usmjerene promicanju ravnopravnosti spolova,

 - predlaže i poduzima i druge mjere i aktivnosti radi ostvarivanja ravnopravnosti spolova,

 - potiče obilježavanje važnih datuma za promicanje i zaštitu ljudskih prava.

 Povjerenstvo za ravnopravnost spolova ima predsjednika, potpredsjednika i sedam članova u čijem sastavu su zastupljeni članovi Županijske skupštine, predstavnici nevladinih udruga i nezavisne stručne osobe.

Članak 50.

 **Odbor za turizam**:

- raspravlja i zauzima stavove te daje mišljenja koja se odnose na koncepciju i strategiju razvoja turizma županije,

- razmatra pitanja vezana za utvrđivanje i praćenje politike turističkog razvoja,

- razmatra pitanja vezana uz praćenje razvojnih programa u turizmu naročito važnih za gospodarski razvoj,

- razmatra i priprema prijedloge akata vezane uz turizam,

- obavlja i druge poslove utvrđene Statutom i zakonom.

Odbor za turizam ima predsjednika, potpredsjednika i pet članova.

Članak 50.a

 **Odbor za umirovljenike i starije osobe:**

* prati provedbu propisa u vezi ostvarivanja prava umirovljenika,
* daje mišljenje za rješavanje pojedinih pitanja, prati stanje i predlaže donošenje propisa i općih akata iz područja koji se odnose na umirovljenike i starije osobe,
* raspravlja o mogućnostima za poboljšanje položaja umirovljenika i starijih osoba na području Bjelovarsko-bilogorske županije,
* obavlja i druge poslove utvrđene Zakonom i Statutom.

Odbor za umirovljenike i starije osobe ima predsjednika, potpredsjednika i pet članova.

Članak 50.b

**Odbor za branitelje Domovinskog rata:**

* prati i razmatra pitanja u svezi ostvarivanja prava hrvatskih branitelja iz Domovinskog rata i članova njihovih obitelji,
* surađuje sa braniteljskim udrugama u predlaganju programa pojačane skrbi hrvatskih branitelja i članova njihovih obitelji na području Bjelovarsko-bilogorske županije,
* razmatra i daje mišljenje o dokumentima i izvješćima i drugim prijedlozima iz područja ostvarivanja hrvatskih branitelja i članova njihovih obitelji na području Bjelovarsko-bilogorske županije,
* obavlja i druge poslove vezane uz prava hrvatskih branitelja iz Domovinskog rata i članova njihovih obitelji utvrđene Zakonom i Statutom.

Odbor za branitelje Domovinskog rata ima predsjednika, potpredsjednika i pet članova.

Članak 50. c

 **Povjerenstvo za osobe sa invaliditetom:**

- sudjeluje u koordiniranju, poticanju i praćenju provedbe mjera i aktivnosti u svome području,

- koordinira i surađuje s županijskim upravnim tijelima,

- pruža stručne i savjetodavne pomoći nositeljima i suradnicima provođenja mjera i aktivnosti,

- prati primjenu Konvencije Ujedinjenih naroda o pravima osoba s invaliditetom i drugih međunarodnih akata koji se odnose na područje zaštite i promicanja prava osoba s invaliditetom,

- prati provedbu nacionalnih strateških dokumenata koji se odnose na osobe s invaliditetom

- prikuplja podatke i proučava iskustva drugih zemalja u ostvarivanju prava osoba s invaliditetom.

 Povjerenstvo osoba sa invaliditetom ima predsjednika, zamjenika predsjednika i 7 članova.

Članak 50.d

 U cilju ostvarivanja prava, obveza, zadaća i ciljeva na području zdravstvene zaštite u Županiji se osniva Savjet za zdravlje.

Savjet za zdravlje ima predsjednika, 2 zamjenika predsjednika i 14 članova koje bira Županijska skupština na prijedlog Odbora za izbor imenovanja.

 **6. Županijska uprava**

Članak 51.

 Za obavljanje upravnih, stručnih, administrativno-tehničkih i drugih poslova iz samoupravnog djelokruga kao i povjerenih poslova državne uprave županiji osnivaju se upravna tijela.

 U obavljanju povjerenih poslova državne uprave upravna tijela županije imaju ovlasti i obveze tijela državne uprave sukladno zakonu kojim se uređuje sustav državne uprave.

 Županijska skupština odlukom u skladu sa zakonom i ovim Statutom osniva Županijska upravna tijela, ustrojava ih i određuje njihov djelokrug te razmatra druga pitanja za obavljanje njihovih djelatnosti.

Članak 52.

 Upravna tijela mogu se ustrojiti kao uredi, upravni odjeli i službe.

 Upravna tijela osnovana za obavljanje poslova iz samoupravnog djelokruga provode zakone i druge propise, opće i druge akte Županije, pripremaju opće i druge akte koje donose županijska tijela, donose opće i pojedinačne akte ako su za to ovlaštene zakonom ili općim aktom Županije, odnosno odlukom župana, prate stanje u upravnim područjima koja pokrivaju, poduzimaju mjere za koje su zakonom, drugim propisima i aktima Županije ovlašteni te obavljaju druge poslove u skladu sa zakonom, drugim propisima, ovim Statutom i aktima Županije, ali i za obavljanje poslova državne uprave povjerenih županiji sukladno posebnim propisima.

 Župan će pravilnicima u skladu sa zakonom, Statutom i odlukom o unutarnjem ustrojstvu upravnih tijela propisati unutarnji red, detaljno urediti uvjete i postupke izbora i razrješenja, odnosno imenovanja i opoziva čelnika upravnih tijela te broj potrebnih službenika i namještenika, stručne i druge uvjete koje moraju ispunjavati za prijem u službu u upravna tijela.

Članak 52. a

 Upravna tijela županije u obavljanju povjerenih poslova državne uprave rješavaju u upravnim stvarima u prvom stupnju.

 Protiv pojedinačnih akata iz stavka 1. ovog članka koja donose upravna tijela županije u obavljanju povjerenih poslova državne uprave može se izjaviti žalba nadležnom tijelu državne uprave u skladu s posebnim zakonom kojim se uređuje pojedino upravno područje.

Članak 53.

Pročelnike upravnih tijela imenuje župan temeljem javnog natječaja.

Članak 54.

 Sredstva za rad upravnih tijela osiguravaju se u županijskom proračunu, te iz drugih prihoda u skladu sa Zakonom.

Članak 55.

 Upravna tijela Županije dužna su gradskim i općinskim upravnim odjelima i službama, kao i članovima i radnim tijelima Županijske skupštine, županu i predsjedniku Županijske skupštine pružati stručnu pomoć iz djelokruga svog rada i međusobno surađivati.

 ***III. IZVRŠNO TIJELO***

Članak 56.

 Izvršno tijelo Županije je župan.

 Župan zastupa Županiju.

 Iznimno od stavka 1. ovoga članka izvršno tijelo je i zamjenik koji obnaša dužnost župana u slučajevima propisanim Zakonom o lokalnoj i područnoj (regionalnoj) samoupravi.

 Zamjenik koji obnaša dužnost župana je i zamjenik župana koji je izabran na neposrednim izborima zajedno s županom, a dužnost župana obnaša ako je župan za vrijeme trajanja mandata spriječen u obavljanju svoje dužnosti.

 Zamjenik iz stavka 3. i 4. ovoga članka koji obnaša dužnost župana ima sva prava i dužnosti župana.

 Župan obavlja sljedeće poslove u Županiji:

1. priprema i utvrđuje prijedloge općih akata koje donosi Županijska skupština;
2. izvršava, odnosno osigurava izvršenje zakona, druge propise i akte Županije;
3. usmjerava djelovanje upravnih tijela u obavljanju njihovog posla u sklopu samoupravnog djelokruga te nadzire njihov rad;
4. upravlja nekretninama i pokretninama u vlasništvu Županije, te njezinim prihodima i rashodima u skladu sa Zakonom;
5. odlučuje o stjecanju i otuđivanju pokretnina i nekretnina Bjelovarsko-bilogorske županije te raspolaganjudrugomimovinom u skladu sa Zakonom, ovim Statutom i posebnim propisima;
6. imenuje i razrješuje predstavnike Županije u tijelima javnih ustanova, trgovačkih društava i drugih pravnih osoba iz članka 17. alineje 14. ovog Statuta, osim ako posebnim zakonom nije drugačije određeno;
7. podnosi prijedlog proračuna Županijskoj skupštini;
8. odgovoran je za izvršenje proračuna;
9. stupa u financijske odnose i preuzima financijske obveze do iznosa utvrđenog u proračunu u skladu sa zakonskim propisima, ovim Statutom i aktima Županije;
10. dva puta na godinu podnosi polugodišnja izvješća o svom radu Županijskoj skupštini;
11. daje upute za rad upravnim tijelima, nadzire obavljanje upravnih i drugih poslova te usklađuje rad upravnih tijela Županije;
12. odlučuje o pitanjima iz službeničkih odnosa u skladu sa zakonom, drugim propisima i aktima Županije, brine o zakonitom i pravodobnom obavljanju poslova upravnih tijela te poduzima mjere za osiguranje učinkovitosti njihova rada;
13. obavlja nadzor nad zakonitošću rada upravnih tijela;
14. sklapa ugovore i druge pravne poslove u skladu sa zakonom, drugim propisima, ovim Statutom i aktima Županije;
15. imenuje Povjerenstva, Odbore i druga tijela u okviru svoje mjerodavnosti za izvršavanje zadataka utvrđenih Zakonom i drugim propisima;
16. imenuje i razrješuje unutarnjeg revizora;
17. brine o urednom zakonitom i pravilnom korištenju imovine Županije;
18. obavlja i druge poslove koji su mu Zakonom i drugim propisima stavljeni u mjerodavnost.

 Odluku o imenovanju i razrješenju iz stavka 6. točke 6. ovog članka župan je dužan objaviti u prvom broju “Županijskog glasnika” koji slijedi nakon donošenja te odluke.

Članak 57.

 Župan se bira na neposrednim izborima sukladno posebnom zakonu.

Članak 58.

 Župan je odgovoran za ustavnost i zakonitost obavljanja poslova koji su u njegovom djelokrugu i za ustavnost i zakonitost Upravnih tijela županije.

Članak 58. a

 Župan je odgovoran za zakonito i pravilno obavljanje povjerenih poslova državne uprave tijelu državne uprave nadležnom za upravni nadzor u odgovarajućem upravnom području.

Članak 59.

 Župan od dana raspisivanja izbora za župana pa do dana stupanja na dužnost novoga župana može obavljati samo poslove koji su neophodni za redovito i nesmetano funkcioniranje Županije uređene ovim i drugim zakonima.

Članak 60.

 Županu i njegovom zamjeniku mandat prestaje po sili zakona:

* danom podnošenja ostavke;
* danom pravomoćnosti sudske odluke o oduzimanju poslovne sposobnosti;
* danom pravomoćnosti sudske presude kojom je osuđen na bezuvjetnu kaznu zatvora u trajanju dužem od jednog mjeseca;
* danom pravomoćnosti sudske presude kojom je osuđen zbog počinjenja kaznenog djela protiv slobode i prava čovjeka i građanina, Republike Hrvatske i vrijednosti zaštićenih međunarodnim pravom;
* danom odjave prebivališta u županiji;
* danom prestanka hrvatskog državljanstva;
* smrću.

 Ako županu nastupom okolnosti iz stavka 1. ovog članka mandat prestane prije isteka dvije godine mandata pročelnik upravnog tijela nadležan za službeničke odnose će u roku od 8 dana obavijestiti Vladu Republike Hrvatske o prestanku mandata župana, radi raspisivanja prijevremenih izbora za novog župana.

 Dosadašnji stavci 2., 3. i 4. brišu se.

Članak 60.a

Župan i njegov zamjenik koji je izabran zajedno s njim može se opozvati putem referenduma.

 Raspisivanje referenduma za opoziv može predložiti:

* 20% ukupnog broja birača u županiji u kojoj se traži opoziv župana i njegovog zamjenika koji je izabran zajedno s njim,
* 2/3 članova Županijske skupštine.

 Ako je raspisivanje referenduma za opoziv predložilo 20% ukupnog broja birača u Županiji, Županijska skupština raspisati će referendum za opoziv župana i njegovog zamjenika koji je izabran zajedno s njim u skladu sa člankom 24. stavkom 5. Zakona u dijelu koji se odnosi na utvrđivanje je li prijedlog podnesen od potrebnog broja birača u jedinici.

 Ako je raspisivanje referenduma za opoziv predložilo 2/3 članova Županijske skupštine, odluku o raspisivanju referenduma za opoziv župana i njegovog zamjenika koji je izabran zajedno s njim Županijska skupština donosi dvotrećinskom većinom glasova svih članova Županijske skupštine.

Referendum za opoziv ne može se raspisati samo za zamjenika župana.

Referendum za opoziv župana i njegovog zamjenika ne smije se raspisati prije proteka roka od **6** mjeseci od održanih izbora ni ranije održanog referenduma za opoziv, kao ni u godini u kojoj se održavaju redovni izbori za župana.

Odluka o opozivu župana i njegovog zamjenika koji je izabran zajedno s njim donesena je ako se na referendumu za opoziv izjasnila većina birača koji su glasovali, uz uvjet da ta većina iznosi najmanje 1/3 ukupnog broja birača upisanih u popis birača u Županiji.

 Na postupak referenduma za opoziv odgovarajuće se primjenjuju odredbe Zakona o lokalnoj i područnoj (regionalnoj) samoupravi i zakona kojim se uređuje provedba referenduma.

O svim promjenama tijekom mandata župana i njegovog zamjenika, pročelnik upravnog tijela nadležnog za službeničke odnose u županiji dužan je bez odgode obavijestiti tijelo državne uprave nadležno za lokalnu i područnu (regionalnu) samoupravu.

Članak 60.b

Ako prije isteka dvije godine mandata prestane mandat županu u Županiji raspisati će se prijevremeni izbori za župana i njegovog zamjenika. Do provedbe prijevremenih izbora dužnost župana obnašat će njegov zamjenik koji je biran zajedno s njim, a ako je mandat prestao i zamjeniku, do provedbe prijevremenih izbora dužnost župana obnašat će povjerenik Vlade Republike Hrvatske.

 Ako nakon isteka dvije godine mandata prestane mandat županu u Županiji neće se raspisati prijevremeni izbori za župana, a dužnost župana do kraja mandata obnašat će njegov zamjenik koji je izabran zajedno s njim.

 Ako za vrijeme trajanja mandata župana prestane mandat samo njegovu zamjeniku koji je izabran s njim, u Županiji se neće raspisati prijevremeni izbori za zamjenika župana.

 Ako prestane mandat zamjeniku koji obnaša dužnost župana iz stavka 2. ovoga članka u Županiji raspisat će se prijevremeni izbori za župana i njegovog zamjenika. Do provedbe prijevremenih izbora dužnost župana obnašat će povjerenik Vlade Republike Hrvatske.

 Ako je prestanak mandata župana te zamjenika župana nastupio opozivom, u Županiji će se raspisati prijevremeni izbori za župana i zamjenika župana. Do provedbe prijevremenih izbora dužnost župana obnašat će povjerenik Vlade Republike Hrvatske.

 O svim promjenama tijekom mandata župana te zamjenika župana, pročelnik upravnog tijela nadležnog za službeničke odnose u Županiji dužan je bez odgode obavijestiti tijelo državne uprave nadležno za lokalnu i područnu (regionalnu) samoupravu.

Članak 61.

 Sjednicama Županijske skupštine prisustvuje župan te njegov zamjenik.

 Župan dva puta na godinu podnosi izvješće o svom radu Županijskoj skupštini i to do 15. srpnja tekuće godine, za razdoblje siječanj-lipanj tekuće godine i do 15. siječnja za razdoblje srpanj – prosinac tekuće godine.

 Županijska skupština može uz izvješće iz stavka 2. ovoga članka od župana tražiti izvješće o pojedinim pitanjima iz njegovog djelokruga.

 Župan podnosi izvješće po zahtjevu iz stavka 3. ovoga članka u roku od 30 dana od dana primitka zahtjeva. Ako jedan zahtjev sadrži veći broj različitih pitanja, rok za podnošenje izvješća iznosi 60 dana od dana primitka zahtjeva.

 Županijska skupština ne može zahtijevati od župana izvješće o bitno podudarnom pitanju prije proteka roka od 6 mjeseci od ranije podnesenog izvješća o istom pitanju.

Članak 62.

Župan ima jednog zamjenika koji se biraju na neposrednim izborima sukladno posebnom zakonu.

 Pravo na zamjenika župana iz reda pripadnika srpske nacionalne manjine i pripadnika češke nacionalne manjine određuje se sukladno odredbama Ustavnog zakona o pravima nacionalnih manjina i Zakona o izmjenama i dopunama Zakona o lokalnoj i područnoj (regionalnoj) samoupravi prema udjelu pojedine nacionalne manjine u ukupnom stanovništvu Bjelovarsko-bilogorske županije.

Članak 62. a

Župana u slučaju duže odsutnosti ili drugih razloga spriječenosti u obavljanju njegove dužnosti zamjenjuje zamjenik koji je izabran zajedno s njim, u skladu sa statutom.

 Župan u skladu sa statutom može obavljanje određenih poslova iz svog djelokruga povjeriti zamjeniku koji je izabran zajedno s njim. Pri obavljanju povjerenih poslova zamjenik je dužan pridržavati se uputa župana. Povjeravanjem poslova iz svog djelokruga zamjeniku ne prestaje odgovornost župana za njegovo obavljanje.

Članak 63.

Župan i njegov zamjenik odlučit će hoće li dužnost na koju su izabrani obavljati profesionalno.

Osobe iz stavka 1. ovoga članka dužne su u roku od 8 dana od dana stupanja na dužnost dostaviti pisanu obavijest upravnom tijelu nadležnom za službeničke odnose u županiji o tome na koji način će obnašati dužnost.

Za osobu iz stavka 1. ovoga članka koja nije postupila na način propisan stavkom 2. ovoga članka smatra se da dužnost obavlja volonterski.

Danom stupanja na dužnost osoba iz stavka 1. i 2. ovoga članka smatra se prvi radni dan koji slijedi danu objave konačnih rezultata izbora osim u slučaju iz članka 90. Zakona o lokalnim izborima kada stupa na dužnost danom podnošenja ostavke na nespojivu dužnost.

Župan i njegov zamjenik mogu promijeniti način obavljanja dužnosti u tijeku mandata, dostavom pisane obavijesti o promjeni načina obavljanja dužnosti Stručnoj službi za poslove Županijske skupštine i opće poslove.

Ako u obavijesti iz stavka 5. ovoga članka nije naveden dan početka novog načina obavljanja dužnosti, novi način obavljanja dužnosti započinje prvog dana sljedećeg mjeseca nakon dostave te obavijesti.

Pravo na naknadu plaće i staž osiguranja iz stavaka 4. i 5. ovoga članka ostvaruje se na vlastiti zahtjev župana i njegovog zamjenika te započinje prvoga dana po prestanku profesionalnog obavljanja dužnosti.

Zahtjev iz stavka 6. ovoga članka podnosi se najkasnije posljednjeg dana profesionalnog obavljanja dužnosti.

Ako ne podnesu zahtjev u roku iz stavka 7. ovoga članka, župan i njegov zamjenik ne mogu ostvariti pravo na naknadu plaće i staž osiguranja iz stavaka 4. i 5. ovoga članka.

Osobe koje dužnost obavljaju volonterski ne mogu promijeniti način obavljanja dužnosti u godini održavanja redovnih lokalnih izbora.

Članak 64.

Župan i zamjenici župana koji dužnost obavljaju profesionalno za vrijeme profesionalnog obavljanja dužnosti ostvaruju prava na plaću kao i druga prava iz rada, a vrijeme obavljanja dužnosti osigurava im se u staž osiguranja u skladu sa zakonom i drugim propisima te aktima Županije.

Župan i zamjenici župana koji dužnost obavljaju volonterski imaju pravo na naknadu za rad.

Osnovna mjerila za određivanje plaće, odnosno naknade za rad osoba iz stavka 1. i 2. ovog članka kao i druga prava vezana uz profesionalno obnašanje dužnosti određuju se posebnim zakonom.

Članak 65.

Županu i njegovom zamjeniku prava na temelju obavljanja dužnosti prestaju danom stupanja na dužnost župana i njegovog zamjenika, odnosno danom stupanja na snagu rješenja o imenovanju povjerenika Vlade Republike Hrvatske za obavljanje poslova iz nadležnosti župana.

Članak 66.

U obavljanju poslova iz samoupravnog djelokruga Županije župan ima pravo obustaviti od primjene opći akt Županijske skupštine. Ako ocijeni da je tim aktom povrijeđen zakon ili drugi propis, župan će donijet odluku o obustavi općeg akta u roku od 8 dana od dana donošenja općeg akta. Župan ima pravo zatražiti od Županijske skupštine da u roku od 8 dana od donošenja odluke o obustavi otkloni uočene nedostatke u općem aktu.

Ako Županijska skupština ne otkloni uočene nedostatke iz stavka 1. ovoga članka, župan je dužan bez odgode o tome obavijestiti nadležno tijelo državne uprave i dostaviti mu odluku o obustavi općeg akta.

Članak 67.

 Župan se redovno, a najmanje dva puta na godinu, savjetuje o ostvarivanju lokalne i područne (regionalne) samouprave s gradonačelnicima gradova i načelnicima općina u županiji.

 **IV. AKTI ŽUPANIJE**

 **1. Akti Županijske skupštine i župana**

Članak 68.

 Županijska skupština u okviru svog djelokruga donosi Statut, Poslovnik, Proračun, odluke, druge opće i pojedinačne akte, na način i po postupku utvrđenom Poslovnikom Županijske skupštine.

 Radi provedbe i izvršavanja poslova iz svog djelokruga, župan u skladu sa zakonom te drugim propisima i općim aktima Županije donosi opće akte, zaključke, akte poslovanja, odluke, naredbe i upute, mišljenja, te druge opće i pojedinačne akte za koje je ovlašten.

Članak 69.

 Statut, Poslovnik, Proračun, odluke, drugi opći i pojedinačni akti Županijske skupštine i njezinih tijela objavljuju se u „Županijskom glasniku“.

 U „Županijskom glasniku“ objavljuju se odluke te drugi opći i pojedinačni akti koje donosi župan .

 Odluke i drugi opći akti Županijske skupštine i župana stupaju na snagu osmog dana od dana objave u „Županijskom glasniku“, a iznimno prvog dana od dana objave.

 Pojedinačni akti mogu stupiti na snagu danom donošenja.

Članak 70.

 U „Županijskom glasniku“ objavljuju se i Statuti vijeća nacionalnih manjina te financijski planovi i završni računi što ih donose vijeća i predstavnici nacionalnih manjina u Bjelovarsko-bilogorskoj županiji.

  **V. OSTVARIVANJE PRAVA PRIPADNIKA NACIONALNIH MANJINA**

1. **Vijeća nacionalnih manjina i pripadnici nacionalnih manjina**

Članak 71.

 Pripadnici nacionalnih manjina u Bjelovarsko-bilogorskoj županiji imaju pravo sudjelovati u javom životu i upravljanju lokalnim poslovima putem vijeća nacionalnih manjina i predstavnika nacionalnih manjina (u nastavku teksta: vijeća i predstavnici nacionalnih manjina).

Članak 72.

 Vijeća i predstavnici nacionalnih manjina u Bjelovarsko-bilogorskoj županiji imaju pravo:

 - predlagati tijelima Bjelovarsko-bilogorske županije mjere za unapređenje položaja nacionalne manjine u Bjelovarsko-bilogorskoj županiji uključujući davanje prijedloga općih akata kojima se uređuju pitanja značajna za nacionalnu manjinu tijelima koja i donose;

 - isticati kandidate za dužnosti u tijelima Bjelovarsko-bilogorske županije;

 - biti obaviješteni o svakom pitanju o kojem će raspravljati Skupština Bjelovarsko-bilogorske županije i njezina radna tijela, a tiču se položaja nacionalne manjine;

 - davati mišljenja i prijedloge na programe lokalnih i regionalnih radijskih i televizijskih postaja u Bjelovarsko-bilogorskoj županiji namijenjenih nacionalnim manjinama ili na programe koji se odnose na manjinska pitanja.

Članak 73.

 Župan Bjelovarsko-bilogorske županije dužan je u pripremi prijedloga općih akata od vijeća odnosno predstavnika nacionalnih manjina osnovanih za Bjelovarsko-bilogorsku županiju zatražiti mišljenje i prijedloge o odredbama kojime se uređuju prava i slobode nacionalnim manjinama.

Članak 74.

 Vijeća i predstavnici nacionalnih manjina mogu ovlastiti koordinaciju vijeća i predstavnike nacionalnih manjina, ako je osnovana za Bjelovarsko-bilogorsku županiju da u njihovo ime poduzima pojedine mjere iz članka 73.

Članak 75.

 Lokalne i regionalne postaje radija i televizije u Bjelovarsko-bilogorskoj županiji, promiču i emitiraju programe kojima se potiče i unapređuje održavanje, razvoj i iskazivanje kulturne, vjerske i druge samobitnosti nacionalnih manjina, očuvanje i zaštita njihovih kulturnih dobara i tradicije te programa kojima se pripadnici nacionalnih manjina u Bjelovarsko-bilogorskoj županiji upoznaju s radom i zadaćama njihovih vijeća i predstavnika.

Članak 76.

 Nacionalne manjine imaju pravo na slobodnu uporabu nacionalnih znamenja i simbola nacionalnih manjina i obilježavanje praznika nacionalnih manjina.

 Nacionalne manjine mogu uz službenu uporabu znamenja i simbola RH isticati odgovarajuće znamenje i simbole nacionalnih manjima koje utvrdi koordinacija vijeća i predstavnika nacionalnih manjina koje su nacionalne manjine izabrale za RH.

Članak 77.

 Zastavu nacionalne manjine koju utvrdi koordinacija za RH ističe vijeće odnosno predstavnik nacionalne manjine na poslovnim zgradama u kojima ima sjedište i to:

 - u svečanim i drugim prigodama važnim za nacionalnu manjinu,

 - na pola koplja u dane žalosti u državi naroda s kojim pripadnici nacionalne manjine dijele ista etnička, jezična, kulturna ili vjerska obilježja.

 Vijeća i predstavnici nacionalnih manjina mogu isticati i zastavu Bjelovarsko-bilogorske županije u svečanim i drugim prigodama važnim za Bjelovarsko-bilogorsku županiju i nacionalne manjine.

Članak 78.

 Vijeća i predstavnici nacionalnih manjina mogu u službene svrhe upotrebljavati i druge simbole i znamenje svoje nacionalne manjine koje utvrdi koordinacija za područje RH i to:

 - u sastavu svojih pečata i žigova,

 - u natpisnim pločama na poslovnim zgradama u kojima imaju sjedište, te u službenim i svečanim prostorijama,

 - u zaglavljima službenih akata koje donose.

Članak 79.

 U svečanim prigodama važnim za nacionalnu manjinu može se izvoditi himna ili svečana pjesma nacionalne manjine koje utvrdi koordinacija RH.

 Prije izvođenja himne i svečane pjesme, obvezno se izvodi himna Republike Hrvatske.

Članak 80.

 Sredstva za rad vijeća i predstavnika nacionalnih manjina, uključujući i sredstva za obavljanje administrativnih poslova osiguravaju se u proračunu.

 U proračunu se mogu osigurati i sredstva za provođenje određenih aktivnosti utvrđenih programom rada vijeća i predstavnika nacionalnih manjina.

 Sredstva koja vijeća i predstavnici nacionalnih manjina ostvare iz proračuna mogu se koristiti isključivo za namjene određene proračunom, odnosno odlukom kojom se uređuje izvršenje proračuna.

 Župan Bjelovarsko-bilogorske županije utvrdit će kriterije za osiguranje sredstava u proračunu za rad vijeća i predstavnika nacionalnih manjina uključujući i sredstva za obavljanje administrativnih poslova za njihove potrebe.

 Ako u proračunu ovisno o financijskim mogućnostima Bjelovarsko-bilogorske županije budu osigurana i sredstva za provođenje određene aktivnosti utvrđenih programima rada vijeća i predstavnika nacionalnih manjina, Bjelovarsko-bilogorski župan utvrdit će kriterije za korištenje tih sredstava.

**VI. JAVNOST RADA**

Članak 81.

 Djelovanje Županijske skupštine, njezinih radnih tijela i župana je javno, a nazočnost javnosti može se isključiti iznimno u slučajevima predviđenim posebnim zakonom odnosno općim aktima Županijske skupštine i župana.

Članak 82.

Javnost rada Županijske skupštine i njezinih tijela osigurava se:

* javnim održavanjem sjednica Županijske skupštine i njihovih radnih tijela,
* izvještavanjem i napisima u tisku i drugim sredstvima javnog priopćavanja,
* objavljivanjem odluka i drugih općih i pojedinačnih akata te ostalih dokumenata na način propisan poslovnicima Županijske skupštine
* putem službenih izjava koje za sredstva javnog priopćavanja daje predsjednik skupštine i održavanjem konferencija za medije.

Javnost rada župana osigurava se:

* održavanjem redovnih konferencija za medije,
* izvješćivanjem i napisima u tisku i drugim oblicima javnog informiranja,
* objavljivanjem odluka i drugih općih akata u „Županijskom glasniku“ i na internetskim stranicama Bjelovarsko-bilogorske županije,
* pružanjem mogućnosti građanima i pravnim osobama na podnošenje predstavki upravnim tijelima Županije.

Članak 83.

 Materijali koji se razmatraju na sjednicama Županijske skupštine i njezinim radnim tijelima, a označeni su kao državna vojna ili službena tajna, odnosno koji su strogo povjerljive prirode, nisu dostupni javnosti i ne objavljuju se.

 Predlagač akata iz stavka 1. ovog članka dužan je uočljivo obilježiti takav akt.

Članak 84.

 Predstavnici sredstava javnog priopćavanja imaju pravo biti nazočni svim sjednicama Županijske skupštine i radnih tijela, osim ako se one iz opravdanih razloga, održavaju bez prisutnosti javnosti.

**VII. IMOVINA I FINANCIRANJE ŽUPANIJE**

Članak 85.

 Sve pokretne i nepokretne stvari te imovinska prava koje pripadaju Županiji čine njezinu imovinu.

 Županija mora odgovorno upravljati, koristiti se i raspolagati svojom imovinom, pažnjom dobrog gospodara.

 Imovinom Županije upravlja župan i Županijska skupština.

Župan odlučuje o stjecanju i otuđivanju pokretnina i nekretnina županije i raspolaganjudrugomimovinom u skladu sa Zakonom o lokalnoj i područnoj (regionaloj) samoupravi, Statutom i posebnim propisima.

U slučaju iz stavka 4. ovog članka župan može odlučivati o visini pojedinačne vrijednosti do najviše 0,5% iznosa prihoda bez primitaka ostvarenih u godini koja predhodi godini u kojoj se odlučuje o stjecanju i otuđivanju pokretnina i nekretnina, odnosno raspolaganjudrugom imovinom. Ako je taj iznos veći od 1.000.000,00 župan može odlučivati najviše do 1.000.000,00 kuna a ako je taj iznos manji od 70.000,00 kuna tada može odlučivati najviše do 70.000,00 kuna. Stjecanje i otuđivanje pokretnina i nekretnina te raspolaganjedrugomimovinom mora biti planirano u proračunu županije i provedeno u skladu sa Zakonom.

 Županijska skupština odlučuje o stjecanju i otuđivanju pokretnina i nekretnina te raspolaganju drugom imovinom većom od vrijednosti utvrđenih stavkom 5. ovog članka.

Članak 86.

 Županija ima svoje prihode, kojima u okviru svog samoupravnog djelokruga, slobodno raspolaže.

 Prihodi Županije su:

 1. županijski porezi, prirez, naknade, doprinosi i pristojbe,

 2. prihodi od stvari u njezinom vlasništvu i imovinskih prava,

 3. prihodi od trgovačkih društava i drugih pravnih osoba u njezinom vlasništvu, odnosno u kojima ima udio ili dionice,

 4. prihodi od naknada za koncesije,

 5. novčane kazne i oduzeta imovinska korist za prekršaje koje sama propiše u skladu sa Zakonom,

 6. udio u zajedničkom porezu,

 7. sredstva pomoći Republike Hrvatske, predviđene u Državnom proračunu

 8. drugi prihodi određeni Zakonom.

Članak 87.

 Županija je dužna javno objaviti informacije o trošenju proračunskih sredstava na svojim mrežnim stranicama tako da te informacije budu lako dostupne i pretražive.

 Objava informacija iz stavka 1. svoga članka obavlja se u skladu s odredbama zakona kojim se uređuje planiranje, izrada, donošenje i izvršavanje proračuna te uputa i drugih akata ministarstva nadležnog za financije.

Članak 88.

Temeljni financijski akt Županije je proračun.

Proračun donosi Županijska skupština u skladu s posebnim zakonom.

Župan kao jedini ovlašteni predlagatelj dužan je utvrditi prijedlog proračuna i podnijeti ga Županijskoj skupštini na donošenje u roku utvrđenom posebnim zakonom.

Članak 88. a

Ako župan ne predloži proračun Županijskoj skupštini ili povuče prijedlog prije glasovanja o proračunu u cjelini te ne predloži novi prijedlog proračuna u roku koji omogućuje njegovo donošenje, Vlada Republike Hrvatske će na prijedlog tijela državne uprave nadležnog za lokalnu i područnu (regionalnu) samoupravu razriješiti župana i njegovog zamjenika koji je izabran zajedno s njim.

 U slučaju iz stavka 2. ovog članka Vlada Republike Hrvatske imenovat će povjerenika Vlade Republike Hrvatske za obavljanje poslova iz nadležnosti župana i raspisati prijevremene izbore za župana sukladno posebnom zakonu.

Novoizabrani župan dužan je predložiti Županijskoj skupštini proračun u roku od 45 dana od dana stupanja na dužnost.

 Županijska skupština mora donijeti proračun iz stavka 3. ovog članka u roku od 45 dana od dana kada ga je župan predložio Županijskoj skupštini.

 Rješenje Vlade Republike Hrvatske o razrješenju župana iz stavka 1. ovoga članka stupa na snagu danom objave u „Narodnim novinama“.

 Protiv rješenja Vlade Republike Hrvatske iz stavka 5. ovoga članka razriješeni župan može podnijeti tužbu Visokom upravnom sudu Republike Hrvatske u roku od 8 dana od dana objave rješenja.

 Postupak rješavanja o tužbi protiv rješenja Vlade Republike Hrvatske je hitan.

 Visoki upravni sud Republike Hrvatske odlučit će o tužbi u roku od 30 dana od dana primitka tužbe te svoju odluku bez odgađanja dostaviti Vladi Republike Hrvatske i razriješenom županu.

 Odluka Visokog upravnog suda Republike Hrvatske objavljuje se u „Narodnim novinama“.

 Ako je tužba odbačena ili odbijena, Vlada Republike Hrvatske će raspisati prijevremene izbore za župana u roku od 90 dana od dana objave odluke Visokog upravnog suda Republike Hrvatske u „Narodnim novinama“.

Članak 89.

Ako Županijska skupština ne donese proračun prije početka proračunske godine, privremeno se, a najduže za prva tri mjeseca proračunske godine, na osnovi odluke o privremenom financiranju, nastavlja financiranje poslova, funkcija i programa tijela Bjelovarsko-bilogorske županije i drugih proračunskih i izvanproračunskih korisnika u skladu sa posebnim zakonom.

Odluku o privremenom financiranju iz stavka 1. ovog članka donosi do 31. prosinca Županijska skupština u skladu s posebnim zakonom na prijedlog župana ili povjerenika Vlade Republike Hrvatske, te drugog ovlaštenog predlagatelja utvrđenog Poslovnikom Županijske skupštine.

U slučaju da je raspuštena samo Županijska skupština, župan nije razriješen, do imenovanja povjerenika Vlade Republike Hrvatske, financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi župan.

Po imenovanju povjerenika Vlade Republike Hrvatske župan predlaže povjereniku novu odluku o financiranju nužnih rashoda i izdataka u koju su uključeni ostvareni prihodi i primici te izvršeni rashodi i izdaci u vremenu do dolaska povjerenika.

Ako se do 31. ožujka ne donese proračun, povjerenik donosi odluku o financiranju nužnih rashoda i izdataka za razdoblje do donošenja proračuna.

Odluka o financiranju nužnih rashoda i izdataka iz stavaka 3., 4. i 5. ovog članka sadržajno odgovara odluci o privremenom financiranju propisanoj posebnim zakonom, ali razmjerno razdoblju za koje se donosi.

Članak 90.a

Na prijedlog tijela državne uprave nadležnog za lokalnu i područnu (regionalnu) samoupravu Vlada Republike Hrvatske istovremeno će raspustiti Županijsku skupštinu i razriješiti župana i njegovog zamjenika koji je izabran zajedno s njim:

- ako nakon raspuštanja Županijske skupštine iz razloga navedenih u članku 84. stavku 1. točki 7. Zakona novoizabrana Županijska skupština ne donese proračun u roku od 90 dana od konstituiranja,

- ako Županijska skupština ne donese proračun u roku iz članka 69.a stavka 4. Zakona.

Članak 91.

 Ako se tijekom proračunske godine smanje prihodi i primici, ili povećaju izdaci utvrđeni proračunom, proračun se mora uravnotežiti sniženjem predviđenih izdataka ili pronalaženjem novih prihoda.

 Uravnoteženje proračuna provodi se izmjenama i dopunama proračuna po postupku propisanom za donošenje proračuna.

Članak 92.

 Ukupno materijalno i financijsko poslovanje Županije nadzire Županijska skupština.

 Zakonitost, svrhovitost i pravodobnost korištenja proračunskih sredstava Županije nadzire Ministarstvo financija.

**VIII. POSTUPAK ZA PROMJENU STATUTA**

Članak 93.

 Prijedlog za promjenu Statuta mogu podnijeti članovi Županijske skupštine i radna tijela Županijske skupštine.

 Prijedlog za promjenu Statuta s pisanim obrazloženjem podnosi se predsjedniku Županijske skupštine.

Članak 94.

 Županijska skupština prethodno odlučuje hoće li se pristupiti promjenama Statuta i to natpolovičnom većinom od ukupnog broja članova.

Članak 95.

 Nacrt prijedloga Statuta utvrđuje župan i upućuje ga Odboru za statut i poslovnik na razmatranje te Županijskoj skupštini na donošenje.

Članak 96.

 Promjene Statuta smatraju se donijetima kada se za promjene, javnim glasovanjem, izjasni većina od ukupnog broja članova Županijske skupštine.

**IX. PRIJELAZNE I ZAVRŠNE ODREDBE**

Članak 97.

 Izrazi koji se koriste u ovom Statutu, a koji imaju rodno značenje, bez obzira na to koriste li se u muškom ili ženskom rodu, obuhvaćaju na jednak način muški i ženski rod.

 Odluke i drugi opći akti Županije uskladit će se sa odredbama ovoga Statuta u zakonom propisanom roku.

Članak 98.

 Stupanjem na snagu ovog Statuta prestaje važiti Statut Bjelovarsko-bilogorske županije („Županijski glasnik“, broj 6/01, 12/04, 14/06, 5/08 i 14/09).

Članak 99.

 Ovaj Statut stupa na snagu osmog dana od dana objave u „Županijskom glasniku“.

**PRIJELAZNE I ZAVRŠNE ODREDBE**

Statut Bjelovarsko-bilogorske županije (“Županijski glasnik” broj 7/18 – Pročišćeni tekst, 2/20, 5/20)

**Članak 18.**

 Ovlašćuje se Odbor za statut i poslovnik, Županijske skupštine da obavi redakciju, pripremi, utvrdi i objavi izmjene i dopune Statuta Bjelovarsko-bilogorske županije.

**Članak 19.**

 Ova Statutarna odluka o izmjenama i dopunama Statuta Bjelovarsko-bilogorske županije stupa na snagu prvog dana od dana objave u “Županijskom glasniku”.

 **PRIJELAZNE I ZAVRŠNE ODREDBE**

Statutarna Odluka o izmjenama i dopunama Statuta Bjelovarsko-bilogorske županije (“Županijski glasnik” broj 1/21)

**Članak 19.**

 Svi članovi ovog saziva Županijske skupštine nastavljaju s obavljanjem dužnosti do isteka tekućeg mandata, sukladno zakonu.

**Članak 20.**

U svim člancima Statuta u kojima se spominju riječi „središnje tijelo državne uprave nadležnom za lokalnu i područnu (regionalnu) samoupravu“ zamjenjuju se riječima „tijelo državne uprave nadležno za lokalnu i područnu (regionalnu) samoupravu“.

**Članak 21.**

Odbor za statut i poslovnik Županijske skupštine Bjelovarsko-bilogorske županije dužan je izraditi pročišćeni tekst Statuta Bjelovarsko-bilogorske županije u roku od 15 dana od dana stupanja na snagu ove Statutarne odluke.

**Članak 22.**

 Ova Statutarna odluka objavit će se u „Županijskom glasniku“, a stupa na snagu osmog dana od dana objave, osim članaka 6., 7., 8., 9., 10., 16. koji stupaju na snagu na dan stupanja na snagu odluke Vlade Republike Hrvatske o raspisivanju prvih sljedećih redovnih lokalnih izbora za članove predstavničkih tijela jedinica lokalne i područne (regionalne) samouprave, te općinske načelnike, gradonačelnike i župane.